P. Abrhan, poslanec: (2010-02-10):
Kluby poslancov Národnej rady Slovenskej republiky, právnické osoby pôsobiace v oblasti rozhlasovej tvorby, hromadných informačných prostriedkov, kultúry, vedy, vzdelávania, rozvoja a ochrany duchovných hodnôt, ľudských práv a životného prostredia predložili Výboru Národnej rady Slovenskej republiky pre kultúru a médiá návrhy kandidátov. Do stanoveného termínu výbor dostal návrhy kandidátov na členov Rozhlasovej rady, kde sú uvedení: Igor Gallo, Ľubomír Guman, Stanislav Háber, Jozef Chudík, Peter Juščák, Laura Karpatová, Soňa Koželová, Vladimír Malík, Peter Michalica, Jana Miklovičová, Jitka Račická, Gabriela Rothmayerová, Ján Sabol, Jozef Ševec, Ľubomír Šišák. Gestorský výbor prerokoval predložené návrhy kandidátov na voľbu členov Rozhlasovej rady a konštatoval, že kandidáti spĺňajú všetky náležitosti v zmysle § 10 ods. 2 až 5 zákona č. 619/2003 Z. z. o Slovenskom rozhlase v znení neskorších predpisov okrem podmienok v zmysle čl. 5 ods. 7 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov, ktoré si môžu zvolení kandidáti usporiadať do 30 dní od zvolenia, a preto sú spôsobilí, aby boli volení do Rozhlasovej rady. Gestorský výbor po zvážení týchto skutočností v prijatom uznesení č. 235 z 29. januára 2010 odporúča Národnej rade Slovenskej republiky, aby 1. konštatovala, že a) podľa § 12 ods. 1 písm. a) zákona č. 619/2003 Z. z. o Slovenskom rozhlase v znení neskorších predpisov sa skončí funkčné obdobie členom Rozhlasovej rady dňom 28. februára 2010 Igorovi Gallovi, Márii Hlucháňovej, Jozefovi Ševecovi, dňom 3. marca 2010 Ľubomírovi Gumanovi a dňom 28. apríla 2010 Petrovi Juščákovi, b) je potrebné zvoliť päť členov rady, aby Rozhlasová rada mala 15 členov podľa § 9 ods. 1 zákona č. 619/2003 Z. z. o Slovenskom rozhlase v znení neskorších predpisov, 2. zvolila podľa § 9 ods. 2 zákona o Slovenskom rozhlase v tajnom hlasovaní za členov Rozhlasovej rady a) troch členov na šesťročné funkčné obdobie, ktoré začne plynúť dňom 1. marca 2010, b) jedného člena na šesťročné funkčné obdobie, ktoré začne plynúť dňom 4. marca 2010, c) jedného člena na šesťročné funkčné obdobie, ktoré začne plynúť dňom 29. apríla 2010, 3. uskutočnila voľbu tajným hlasovaním podľa § 39 ods. 9 zákona Národnej rady Slovenskej republiky č. 350/1996 Z. z.  o rokovacom poriadku Národnej rady Slovenskej republiky v znení neskorších predpisov, 4. uskutočnila druhé kolo voľby v prípade, že v prvom kole nebude zvolený potrebný počet členov Rozhlasovej rady z navrhnutých kandidátov, do druhého kola postupujú tí kandidáti, ktorí v prvom kole neboli zvolení a získali najvyšší počet hlasov, počet kandidátov druhého kola je dvojnásobok počtu členov, ktorých treba zvoliť, pri rovnosti počtu hlasov postupujú všetci kandidáti, ktorí majú rovnaký najvyšší počet hlasov, 5. funkčné obdobie zvolených členov určili žrebom skrutátori za účasti predsedu Národnej rady Slovenskej republiky ihneď po zistení výsledkov hlasovania, v prípade opätovného zvolenia kandidátov Igora Galla, Jozefa Ševeca, Ľubomíra Gumana a Petra Juščáka sa funkčné obdobie kandidátov určí žrebom len zostávajúcim zvoleným kandidátom. Pán predseda, ďakujem, skončil som, otvorte rozpravu.